Ndi musue kubala tshiena-bualu etshi mu %%
Lumu luimpe lufunda kudi Luka
14:1-35
-
Muntu uvua ne disama dia buwulawula udi wondopibua dia Nsabatu (1-6)
-
Ikala muenyi muena budipuekeshi (7-11)
-
Bikila bantu badi kabayi ne tshintu tshia kukufuta (12-14)
-
Tshilejilu tshia benyi bavua balombe dilekela (15-24)
-
Mushinga wa buyidi (25-33)
-
Mukele udi ujimija bukole buawu (34, 35)
14 Musangu mukuabu, wakaya bua kudia biakudia mu nzubu mua umue wa ku balombodi ba Bafalese dituku dia Nsabatu, nunku bavua bamutentekela bimpe bimpe.
2 Monayi! muntu mukuabu uvua ne disama dia buwulawula uvua kumpala kuende.
3 Ke Yezu kukonka bamanyi ba Mikenji ne Bafalese ne: “Mbianyishibue bua kuondopa dituku dia Nsabatu anyi ki mbianyishibue?”+
4 Kadi bakashala bapuwe. Ke yeye kukuata muntu au, kumondopa, kumupingajaye kuende.
5 Pashishe wakabakonka ne: “Nnganyi wa kunudi, muanende wa balume anyi ngombe wende yeye mumate mu tshina,+ wabenga kumupatula diakamue dituku dia Nsabatu?”+
6 Nunku kabakakokesha bua kuandamuna ku bualu ebu to.
7 Pashishe wakapesha bantu bavuabu babikile tshilejilu pavuaye mumone muvuabu badisunguila miaba ya lumu lua bungi.+ Wakabambila ne:
8 “Padi muntu ukubikila mu tshibilu tshia dibaka, kudiadiji muaba wa lumu lua bungi to.+ Pamuapa badi mua kuikala kabidi babikile muntu munene kukupita wewe.
9 Nunku muntu uvua munubikile nuenu bonso babidi nealue, neakuambile ne: ‘Shila muntu eu muaba webe au.’ Dîba adi, neuye kusomba muaba mupuekele bikole ne bundu.
10 Kadi padibu bakubikila, ndaku, udiadije muaba mupuekele bikole, nunku padi muntu uvua mukubikile ulua, neakuambile ne: ‘Mulunda wanyi, bandila ku mutu.’ Dîba adi, newikale ne bunême kumpala kua babikidibue nebe bonso.+
11 Bualu muntu yonso udi udibandisha, nebamupuekeshe, ne muntu yonso udi udipuekesha, nebamubandishe.”+
12 Pashishe wakambila kabidi muntu uvua mumubikile au ne: “Paudi ulongolola biakudia bia munda munya anyi bia dilolo, kubikidi balunda bebe anyi bana benu anyi balela bebe peshi bena mutumba nebe badi ne bubanji to. Tshianana, badi mua kukubikila pabu, nunku bualu ebu budi mua kulua difutu diebe.
13 Kadi paudi ulongolola tshibilu, ubikile bapele, bantu badi batebuka, balema ne bampofu;+
14 nunku newikale wa diakalenga, bualu kabena ne tshintu tshia kukufuta. Bualu neufutshibue ku dibishibua+ dia bantu bakane.”
15 Pakumvua umue wa ku bantu bavuabu babikile malu aa, wakamuambila ne: “Muntu udi udia mu Bukalenge bua Nzambi ngua diakalenga.”
16 Yezu wakamuambila ne: “Muntu mukuabu uvua mulongolole didia dinene dia dilolo,+ ne uvua mubikile bantu ba bungi.
17 Wakatuma mupika wende pa dîba dia didia dia dilolo bua kuambila babikidibue ne: ‘Luayi, bualu bintu bionso bikadi bilongolola.’
18 Kadi buonso buabu bakatuadija kulomba dilekela mushindu wa muomumue.+ Wa kumpala wakamuambila ne: ‘Mvua musumbe budimi, ndi ne bua kuya kubutangila; ndi nkulomba, umfuilaku luse.’
19 Mukuabu wakamba ne: ‘Mvua musumbe ngombe dikumi misuika ibidi ibidi ku tshikokedi, ndi nya kuyitangila; ndi nkulomba, umfuilaku luse.’+
20 Munga wakamba pende ne: ‘Ndi mfuma ku disela, bua bualu ebu tshiena mua kulua to.’
21 Nunku mupika au wakalua, kuambilaye mfumuende malu aa. Pashishe muena nzubu wakafiika munda, kuambilaye mupika wende ne: ‘Ndaku lukasa mu misesu minene ne mu tujila tukese tua mu tshimenga, ulue apa ne bapele ne bantu badi batebuka ne bampofu ne balema.’
22 Ndekelu wa bionso, mupika au wakamba ne: ‘Mfumu, tshiuvua muambe bua kuenza tshikadi tshienzeke, kadi muaba utshidiku.’
23 Ke mfumu kuambila mupika au ne: ‘Ndaku mu njila minene ne mu tujila tukese, ubenzeje bua balue kubuela, bua nzubu wanyi ikale muwule.+
24 Bualu ndi nnuambila ne: muntu nansha umue wa ku bantu bamvua mubikile kakulabula biakudia bianyi bia dilolo to.’”+
25 Mpindieu, misumba minene ya bantu ivua yenza nende luendu, yeye kukudimuka, kubambilaye ne:
26 “Muntu yeye mulue kundi, kayi ukina tatuende ne mamuende ne mukajende ne bana bende ne bana babu ba balume ne bana babu ba bakaji, eyowa, nansha ne muoyo+ wende mene, kena mua kuikala muyidi wanyi to.+
27 Muntu yonso udi kayi wambula mutshi wende wa makenga, undonda, kena mua kuikala muyidi wanyi to.+
28 Tshilejilu, nnganyi wa kunudi udi musue kuibaka tshibumba kayi wanji kusomba, ubadika bungi bua makuta adiye ne bua kutula bua kumona ni udi ne bintu bikumbane bua kutshijikija?
29 Tshianana, udi mua kuibaka tshishimikidi tshiatshi, kadi kayi ukokesha bua kutshijikija, bantu bonso badi batangila nebatuadije kumuseka,
30 bamba ne: ‘Muntu eu wakatuadija kuibaka kadi kavua mukokeshe bua kujikija.’
31 Anyi mmukalenge kayi udi uya kuela mukalenge mukuabu mvita, kayi wanji kusomba, ukeba lungenyi bua kumona ni udi mua kukokesha ne basalayi binunu 10 bua kuimanangana ne eu udi ulua kumuluisha ne basalayi binunu 20?
32 Mu bulelela, bikalaye kayi mua kuenza nunku, dîba adi, patshidi mukuabu au kule, udi utuma kasumbu ka baleji mpala bua kukeba ditalala.
33 Bia muomumue, nuikale bamanye ne: muntu yonso wa munkatshi muenu udi kayi ushiya bintu biende bionso, kena mua kuikala muyidi wanyi to.+
34 “Mu kuamba kuimpe, mukele mmuimpe. Kadi mukele wowu mujimije bukole buawu, nebawutuishe ne tshinyi?+
35 Ki mmukumbane bua buloba anyi bua bunyawu bua nyama to. Bantu badi bawimansha. Muntu udi ne matshi a kumvua, umvue.”+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Luka 14
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
lua_Latn lua_Latn unk unk lua_Latn unk lua_Latn unk lua_Latn unk lua_Latn unk lua_Latn unk lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn kon_Latn kon_Latn lua_Latn cjk_Latn lua_Latn lua_Latn eng_Latn